b'\n_START_ARTICLE_\nArhivistika\n_START_PARAGRAPH_\nArhivistika je pomo\xc5\xbena zgodovinska veda, ki deluje na podro\xc4\x8dju varovanja arhivskega gradiva. S pomo\xc4\x8djo arhivistike raziskujemo arhiv kot institucijo, arhivsko dokumentarno gradivo in teorijo arhiviranja.\n_START_SECTION_\nRazvoj arhivistike\n_START_PARAGRAPH_\nArhivistika je mlada veda, ki se je dokon\xc4\x8dno razvila v 20. stoletju, njeni za\xc4\x8detki pa segajo v 18. stoletje, ko so v dvornih pisarnah za\xc4\x8deli hraniti gradivo, ki ni ve\xc4\x8d slu\xc5\xbeilo teko\xc4\x8dim poslom. Mo\xc5\xbenost za njen razvoj se je ponudila v 19. stoletju, ko so za\xc4\x8deli razlikovati med dokumentarnim in arhivskim gradivom. Postane pomo\xc5\xbena zgodovinska veda, saj se ukvarja le z listinami, rokopisi in politi\xc4\x8dnim gradivom._NEWLINE_Po letu 1880 se pojavijo spremembe z zanimanjem za gospodarsko in kulturno zgodovino. Okoli leta 1900 \xc5\xbee sodeluje na mednarodni ravni in ustvari temeljne principe. Za njen dokon\xc4\x8den razvoj je bil pomemben razvoj zgodovinskih in dru\xc5\xbebenih ved po 2. svetovni vojni, ko se za\xc4\x8dne hraniti gradivo v nastajanju, kar po letu 1952 privede do papirnatega plazu. Takrat postane samostojna veda in se definira. Temeljni u\xc4\x8dbenik izide leta 1953, Archivkunde Brennekeja in Leescha. Leta 1956 se valorizira \xe2\x80\x93 koncept \xc5\xbeivljenjskega kroga gradiva._NEWLINE_Leta 1948 se vzpostavi nevladna organizacija International Council on Archives (ICA) - mednarodni arhivski svet, kot skupen arhivski organ. Organizira mednarodne arhivske kongrese, ukvarja se s poenotenjem arhivske stroke po svetu, ter kodeksom arhivske etike. Izdaja tudi svojo lastno publikacijo, revijo Comma.\n_START_SECTION_\nRazvoj na Slovenskem\n_START_PARAGRAPH_\nDo II. svetovne vojne na Slovenskem ni posebnega razvoja arhivistike, le konkretna problematika. Med vojnama je bil arhivisti\xc4\x8dni teoretik Josip Mal. Slovenska arhivistika je rojstvo in razvoj do\xc5\xbeivela po 2. svetovni vojni, \xc5\xa1e posebej so bila v tem pogledu plodna 60. leta, ko so nastali prva storkovna literatura in strokovni vodniki za Zgodovinski arhiv Ljubljana in Arhiv republike Slovenije. Leta 1954 je bilo ustanovljeno Arhivsko dru\xc5\xa1tvo Slovenije, ki vsako leto podeljuje A\xc5\xa1ker\xc4\x8devo nagrado in priznanja za posebne dose\xc5\xbeke v arhivistiki. V 70. letih so nastali prvi strokovni u\xc4\x8dbeniki Vilfana in \xc5\xbdontarja, Arhivistika (1973), leta 1984 pa je iz\xc5\xa1el \xc5\xa1e \xc5\xbdontarjev srednje\xc5\xa1olski u\xc4\x8dbenik, Arhivistika._NEWLINE_Leta 1978 se je kot predmet za\xc4\x8dela predavati na Oddelku za zgodovino Filozofske fakultete Univerze v Ljubljani, leta 2004 pa tudi na Pedago\xc5\xa1ki fakulteti Univerze v Mariboru.'